Velika Gorica posljednjih se mjeseci u medijima ponajviše spominje zbog sjajnih rezultata novog nogometnog prvoligaša, no nakon podataka koje je objavila Financijska agencija (FINA) u tom gradu ima još više razloga za zadovoljstvo. Naime, on je prvi u Hrvatskoj po prosječnim plaćama radnika te po njihovoj produktivnosti. Neto plaće su u prosjeku veće nego u Zagrebu i Rijeci.

Istina, većina Velikogoričana svoju plaću zarađuje u glavnom gradu Hrvatske, no upravo su blizina metropole, zračne luke i brza administracija velike prednosti ovog grada koji s okolicom ima više od šezdeset tisuća stanovnika.

Trgovački lanac Lidl, koji bilježi promet u milijardama, ovdje ima sjedište, a dolazak je najavila i moćna Atlantic grupa. Također, svoje sjedište te logistički centar u Velikoj Gorici uskoro će imati i Hrvatska pošta koja je taj potez obrazložila činjenicom da je ta lokacija na strateški važnom mjestu za razvoj i poboljšanje procesa prijenosa pošiljaka, blizu Međunarodne zračne luke Franjo Tuđman i nedaleko od prilaza autocesti Zagreb – Sisak te brze gradske prometnice Zagreb – Velika Gorica.

Video - Stadion u Velikoj Gorici nedavno je dobio reflektore

Vaš preglednik ne omogućava pregled ovog sadržaja.

Iza odličnih rezultata Gorice stoje i jake tvrtke poput Galeković parketa, koja zapošljava 200 ljudi, a inače su i najveći Hrvatski proizvođač parketa i velik izvoznik.

Za radnike poput Marije Trampuš, Velika Gorica obećani je grad budući da se preselila iz Zagreba i zaposlila u novom hotelu Time.

– Nije čest slučaj da se ljudi sele iz Zagreba u Goricu, ali stanarina i režije ovdje su niže i s tog aspekta života puno pruža mladim ljudima i mladim obiteljima, kaže Marija za RTL.

Gradonačelnik Dražen Barišić (HDZ) kaže kako u Gorici postoji ekonomija visokoakumulativnih djelatnosti, koje proizvode velike vrijednosti, a onda ima dovoljno prostora da se to izrazi i pomoću primitka djelatnika.

A poduzetnik Klaudijo Maričić pohvalio je administraciju.

– Gradska je uprava u zadnjih 10-ak godina puno učinila da se ubrzaju sve dozvole potrebne za pokretanje biznisa – kazao je za RTL.